ก.ล.ต. สั่งพัก “พิศิษ ศิริสุวรรณ” ปฏิบัติหน้าที่นักวิเคราะห์ 1 ปี ฐานแสวงผลประโยชน์ลูกค้า
ก.ล.ต. สั่งพัก “พิศิษ ศิริสุวรรณ” นักวิเคราะห์บล. ไทยพาณิชย์ หยุดปฏิบัติหน้าที่ 1 ปี หลังแสวงหาประโยชน์จากผู้ลงทุนโดยอาศัยโอกาสในการปฏิบัติงาน จากการชักชวนลูกค้าให้ร่วมลงทุนซื้อขายหลักทรัพย์ในบัญชีของตนเองเพื่อแบ่งผลกำไรกับลูกค้า
ก.ล.ต. สั่งพัก “พิศิษ ศิริสุวรรณ” นักวิเคราะห์บล. ไทยพาณิชย์ หยุดปฏิบัติหน้าที่ 1 ปี หลังแสวงหาประโยชน์จากผู้ลงทุนโดยอาศัยโอกาสในการปฏิบัติงาน จากการชักชวนลูกค้าให้ร่วมลงทุนซื้อขายหลักทรัพย์ในบัญชีของตนเองเพื่อแบ่งผลกำไรกับลูกค้า
1 เม.ย. 2565

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ได้รับรายงานข้อร้องเรียนจาก บล.ไทยพาณิชย์ และตรวจสอบข้อเท็จจริงเพิ่มเติมพบว่า ระหว่างเดือนมีนาคม – เดือนเมษายน 2564 นายพิศิษ ศิริสุวรรณ (นายพิศิษ) ได้ชักชวนลูกค้ารายหนึ่งให้ร่วมลงทุนซื้อหลักทรัพย์ที่ออกเสนอขายต่อประชาชนครั้งแรก (หุ้น IPO) และหุ้นอื่นในบัญชีของนายพิศิษ โดยมีหนังสือข้อตกลงร่วมลงทุนกับลูกค้า เพื่อกำหนดคืนเงินต้นพร้อมส่วนแบ่งผลกำไรให้แก่ลูกค้า และได้แจ้งลูกค้าให้โอนเงินเข้าบัญชีเงินฝากธนาคารส่วนตัวของนายพิศิษ เพื่อนำเงินดังกล่าวไปลงทุนตามข้อตกลง แต่นายพิศิษไม่ทำตามข้อตกลงโดยทยอยคืนเงินให้แก่ลูกค้าเพียงบางส่วนทำให้ลูกค้าได้รับความเสียหาย
ทั้งนี้ก.ล.ต. พิจารณาแล้วเห็นว่า นายพิศิษไม่ปฏิบัติหน้าที่หรือให้บริการด้วยความซื่อสัตย์สุจริต ตามประกาศคณะกรรมการกำกับตลาดทุน** ก.ล.ต. จึงพักการให้ความเห็นชอบเป็นนักวิเคราะห์การลงทุนปัจจัยพื้นฐานด้านตลาดทุน***และผู้วางแผนการลงทุน**** ของนายพิศิษ เป็นเวลา 1 ปี แต่เนื่องจากระยะเวลาการให้ความเห็นชอบดังกล่าวของนายพิศิษ มีอายุถึงวันที่ 31 ธันวาคม 2565 จึงพักการให้ความเห็นชอบถึงวันที่ 31 ธันวาคม 2565 และกำหนดระยะเวลาในการรับพิจารณาคำขอความเห็นชอบของนายพิศิษเป็นบุคลากรในธุรกิจตลาดทุนในคราวต่อไป ต่อเนื่องจากวันที่ 31 ธันวาคม 2565 จนครบกำหนด 1 ปี นับตั้งแต่วันที่ 4 เมษายน 2565
สำหรับในการพิจารณากำหนดโทษ ก.ล.ต. ได้นำปัจจัยดังต่อไปนี้มาใช้ประกอบการพิจารณาของ ก.ล.ต. ด้วย ได้แก่ บทบาทความเกี่ยวข้องและพฤติกรรมของบุคคลที่ถูกพิจารณา การลงโทษที่บุคคลนั้นได้รับไปแล้ว ผลกระทบ ความเสียหายหรือผลประโยชน์ที่เกิดขึ้น การแก้ไขหรือการดำเนินการอื่นที่เป็นประโยชน์หรือขัดขวางการปฏิบัติงานของ ก.ล.ต. และประวัติหรือพฤติกรรมในอดีตอื่นใดที่แสดงถึงความไม่เหมาะสมที่จะเป็นบุคลากรในธุรกิจตลาดทุนมาประกอบการพิจารณาแล้วด้วย
อย่างไรก็ดีก.ล.ต. ขอย้ำให้ผู้ลงทุนใช้ความระมัดระวัง อย่าหลงเชื่อการชักชวนในการซื้อขายหลักทรัพย์ในบัญชีของบุคคลอื่นที่มิใช่บัญชีตนเอง หรือการชักชวนให้โอนเงินซื้อขายหลักทรัพย์เข้าบัญชีส่วนตัวของนักวิเคราะห์การลงทุนหรือผู้แนะนำการลงทุน เพราะอาจเป็นช่องทางให้มีการทุจริตและอาจสูญเสียเงินจำนวนมากได้